

**ÅRSMELDING**

**HORDALAND NEI TIL EU**

**2022**

# Innleiing

Hordaland Nei til EU har hatt eit aktivt år, etter lang tid med pandemi-restriksjonar var dette igjen mogeleg. I tida frå årsmøtet 11. mars 2022 og fram til årsmøtet 24.mars 2023 har fylkesstyret hatt 13 styremøte og eitt styreseminar. Styremøta handsamar vanlege styresaker samt utarbeider planar for aktivitetar som studiesirklar, opne seminar, deltaking på andre aktivitetar i regi av Nei til EU eller andre aktuelle organisasjonar, kampanjar mm. I tillegg til eigen vedteken arbeidsplan er den overordna arbeidsplanen til Nei til EU, vedteken på Landsmøtet i 2020 og 2022, eit viktig utgangspunkt for aktivitetar. Styret har medlemer som møter på fylkesleiarmøte, rådsmøte, landsmøte, i kontrollkomiteen, i sentralstyret samt på andre aktivitetar og arrangement både lokalt og sentralt.

# Styret

Årsmøtet valde følgjande styre:

Leiar Toril Mongstad

Styremedlem John Dale

Styremedlem Kim René Hamre

Styremedlem Hildur Straume

Styremedlem Gunnar Rutle

Styremedlem Anna Nordlund

Styremedlem Agathe Børretzen Styremedlem Sigmund Simmenes

Vararepresentantar:

Første Ann Jorunn Hillersøy

Andre Oddvar Skre

Tredje Brigt Ottar Valen

Fjerde Frode Mannsåker

På konstituerande styremøte etter årsmøtet vart John Dale vald som nestleiar, Kim René Hamre som styresekretær, saman med fylkesleiaren har desse danna AU. Agathe Børretzen vart vald til kvinnekontakt. Hildur Straume held fram som ansvarleg for referatskriving, kassa og økonomi. Frode Mannsåker held fram som rekneskapsførar. Vararepresentantane vert kalla inn til alle styremøte.

Utover året vart det følgjande endringar i styret:

Brigt Ottar Valen og Ann Jorunn Hillersøy trekte seg frå verva sine våren /sumaren 2022.

Den 2. juli døydde Oddvar Skre.

Frode Mannsåker har vore første og einaste vararepresentant resten av perioden.

# Aktivitetar i fylkesstyret

Det har vore i alt 13 styremøte i perioden frå årsmøte i 2022 og fram til årsmøte 2023. Mange av møta har vore fysiske, men me har også brukt digitale møte sjølv om dette ikkje lenger har vore nødvendig ut frå restriksjonar.

AU har hatt nokre digitale møte, og har i tillegg kommunisert på e-post i saker som har gjort krav på det.

4. og 5 november hadde styret eit styreseminar, dette vart kombinert med delegatmøte for å førebu landsmøtet.

Fylkeslaget har sjølv arrangert ulike aktivitetar. Det har vore fleire samlingar i regi av Nei til EU sentralt: fylkesleiarmøte, rådsmøte, fagleg konferanse, kvinnekonferanse,

landbrukskonferanse og landsmøte. Desse har hovudsakleg gått føre seg fysisk. Fylkesstyret sine medlemer har delteke aktivt på mange av desse arrangementa. Medlemer av fylkeslaget har og delteke på arrangement arrangert av andre enn NtEU. Mykje av dette vil i det følgjande verta meir fyldig omtala.

# Medlemsutvikling

Me har hatt ei gledeleg utvikling i medlemstalet. Totalt hadde me 2008 medlemer ved årsskiftet, men det inkluderer 153 medlemer som ikkje er ajour med kontingentbetalinga. Det vart likevel ein auke på 50 medlemer, totalt 1855 betalande medlemer pr 31.12. Me driv eit aktivt vervearbeid, og purrar jamt og trutt for å få inn uteståande kontingent. I tillegg har me også gjort ein del oppryddingsarbeid, dersom ein står med ubetalt kontingent over dei to siste åra, sender me melding om at utmelding vil vera nødvendig om kontingent-restanse ikkje vert gjort opp. Nyinnmeldte får alltid ei personleg velkomsthelsing frå fylkesleiar eller lokallagsleiar.

Den vedvarande straumprisutfordringa har ført til at fleire melder seg inn, både i Hordaland og på landsbasis.

Medlemsutvikling i Hordaland Nei til EU

|  |  |  |
| --- | --- | --- |
| År | Talet på betalande medlemmer |  % av2011 |
|  |  |  |
| 2022 | 1855 | 87,9% |
| 2021 | 1805 | 85,5% |
| 2020 | 1812 | 85,8 % |
| 2019 |  1799 | 85,2 % |
| 2018 | 1788 | 84,7 % |
| 2017 | 1736 | 82,3 % |
| 2016 | 1866 | 88,4 % |
| 2015 | 1808 | 85,7 % |
| 2014 | 1822 | 86,4 % |
| 2013 | 1945 | 92,2 % |
| 2012 | 2031 | 96,3 % |
| 2011 | 2110 | 100,0 % |

Medlemsutviklinga på landsbasis Nei til EU

|  |  |  |
| --- | --- | --- |
| År | Talet på betalande medlemmer |  % av2011 |
| 2022 | 19715 |  |
| 2021 | 19500 | 69,1 % |
| 2020 | 19583 | 68,3 % |
| 2019 | 20303 | 71,2 % |
| 2018 | 20845 | 73,1 % |
| 2017 | 20707 | 72,6 % |
| 2016 | 22517 | 78,9 % |
| 2015 | 23183 | 81,3 % |
| 2014 | 24118 | 84,6 % |
| 2013 | 25812 | 90,5 % |
| 2012 | 27332 | 95,8 % |
| 2011 | 28524 | 100,0 % |

# Aktivitetar i eigen regi

**Opne seminar og studiesirklar:**

Dagen etter årsmøtet, 12. mars, arrangerte fylkesstyret eit seminar med tema: EØS og arbeidsliv, energipakkar og ACER, eksport med eller utan EØS og vilkår folkestyre og demokrati under EØS-avtalen. Frammøte var godt og deltakarane tok del i debatten undervegs.

Den 19. september vart det arrangert eit jubileumsseminar i Bergen i regi av fylkesstyret og

Bergen UmEU. Dette for å markera at det var 50 år sidan me sa nei til medlemskap i EU i 1972. Mange av medlemene våre deltok både på seminaret og på middagen etterpå. Det var tid til å mimra og det var tid til å sjå framover.

Fylkesstyret arrangerte og eit seminar 21. november, tema var den energipolitiske situasjonen med straumpriskrise, ACER-søksmålet, klimapolitikk og rapporten frå den alternative energikommisjonen. Det vart eit interessant seminar med over 40 frammøtte. Attendemeldingar frå fleire medlemer var svært positiv.

**Stands- og verveverksemd gjennom året:**

Det har vore arrangert standsaktivitetar i Bergen, Etne og Alver.

**Aktivitetar på sosiale media.**

Det har ikkje vore sendt ut medlemsbrev i 2022. Eiga heimesida vert brukt til å leggja ut informasjon og artiklar.

Det har og vorte sendt ut informasjon via medlemsregisteret hypersys. I tillegg til dette har me vore noko meir aktive på sosiale media.

**Lesarbrev.**

Det har lukkast oss å få overraskande mange lesarinnlegg på trykk, hovudsakleg i Klassekampen, men og i Nationen og i lokalaviser i fylket.

**Auka samarbeid på tvers av fylka.**

Fylkesnettverket som vart etablert etter rådsmøtet i november 2021, har utvikla seg til å verta ein viktig arena for samarbeid på tvers av fylka. I 2022 har 14 av i alt 19 fylkesstyre delteke. Det er møte månadleg, møta er digitale og mange deltek med både leiar, nestleiar og andre frå fylkesstyra.

Dette arbeidet har vore svært positivt for utviklinga av samarbeid, utveksling av informasjon og erfaring, samt auka interesse for arbeidet i fylkeslaga. Vidare har det gjort at fylka er meir engasjerte i felles kamp mot medlemskap og for å erstatta EØS-avtalen med ein jambyrdig og likeverdig handelsavtale. Samarbeidet er utan tvil nyttig for å oppretthalda og vidareutvikla ein god grasrotorganisasjon.

**Ungdom mot EU.**

I desember 2022 deltok fylkesleiaren i eit møte med representantar frå UmEU i Bergen og den nytilsette organisasjonssekretæren i UmEU sentralt. Sjå og omtale om aktivitet i 2023 seinare i meldinga.

Fylkesstyret har leiar i Bergen UmEU / fungerande leiar i Hordaland UmEU Kim Hamre, i styret. I tillegg er det ein ledig plass i styret for ein representant for UmEU. Det lukkast ikkje å få ein person på plass i 2022, men med dette initiativet som no er teke, vonar me på å få dette på plass i 2023.

**Deltaking i aktivitetar i regi av Nei til EU sentralt samt i lokallagsaktivitetar.**

**Landsmøte.**

Det vart arrangert landsmøte i helga 11. – 13. november på Scandic Airport Gardermoen.

Fylkesstyret møtte med følgjande delegasjon: Toril Mongstad, Sigmund Simmenes, Gunnar Rutle, Anna Nordlund, Tor Sander (leiar i Bergen NtEU), Jane Nordlund (Alver NtEU), og Arnulf Hjelmtveit (leiar i Alver NtEU). I tillegg møtte Hildur Straume i kontrollkomitéen. Fylkesstyret hadde i god tid og i tråd med vedtektene meldt sak om kommunikasjon til landsmøtet. Sentralstyret vedtok å ikkje leggja denne saka fram som eiga sak på landsmøtet. Dette var ikkje fylkesstyret nøgd med og saka vart kommentert frå fylkesdelegasjonen si side både under konstitueringa og under generaldebatten.

Utover dette var delegatane frå Hordaland aktive under heile møtet, og fylkesstyret vart under landsmøtemiddagen tildelt førstepremie som vinnar av *sommercupen 2022*, grunngjeve i høgt aktivitetsnivå og gode resultat i vervearbeid.

## Rådsmøte

Det vart arrangert eit rådsmøte i 2022. Møtet var 25. og 26. mars og i Oslo. Gunnar Rutle og Jane Nordlund møtte som delegatar. Toril Mongstad deltok som sentralstyremedlem. Hildur deltok som medlem i kontrollkomitéen.

**Fylkesleiarmøte.**

Det har vore 5 fylkesleiarmøte i 2022, 3 digitale og 2 fysiske. På møtet i Oslo 6. mai møtte

Kim René Hamre og Toril Mongstad. På møtet i Lillestrøm 2. september deltok John Dale og Toril Mongstad. På dei digitale møta har Toril Mongstad møtt, fleire gonger saman med John Dale (som observatør).

## Kontrollkomitéen i Nei til EU

Hildur Straume sit som medlem i kontrollkomitéen i Nei til EU, attvald på landsmøtet 2022. Ho møtte på rådsmøtet mars 2022 og på landsmøtet i november samt på fysisk møte i komitéen i tilknyting til desse to sentrale møta.

## Fondsstyret i Nei til EU

Hildur Straume sit i styret i kampfondet (kampfond til bruk ved ein eventuell ny folkeavstemming om tilknytingsform vår til EU). Det har vore eitt møte (digitalt) i kampfondet i 2022.

## Kvinneutvalet i Nei til EU

Kvinneutvalet er invitert til 8. mars markeringa kvart år. 8.marskomiteen har berre hatt fysiske møte trass intensjon om å halde nokre av møta digitalt for å inkludere kvinner frå heile fylket. Parolen “Kjerringer mot at EU styrer strømmen” vart stemt ned på parolemøtet for 8.mars 2023.

## Sentralstyret

Toril Mongstad var medlem i sentralstyret fram til landsmøtet 2022. Etter eige ønskje stilte ho ikkje til attval. Ho deltok på alle møte i 2022 med unntak av møtet i oktober, og på landsmøtet i november valde ho å stilla som ein av delegatane frå fylkesstyret.

## Årsmøte Alver Nei til EU

Lokallaget held årsmøte 2.5. Toril Mongstad deltok og takka ja til å halda fram som styremedlem.

**Fiskeripolitisk utval i NtEU.**

Toril Mongstad er medlem i utvalet. Gjennom heile 2022 har det vore god aktivitet i utvalet som no deltek i ein utvida allianse saman med ein del organisasjonar knytt til fiske, vern om ressursar, vindkraft til lands og til havs, naturvern, miljøvern og fleire.

**Kvinnekonferanse i Oslo 26. november.**

Toril Mongstad og Jane Nordlund (Alver NtEU) deltok på denne konferansen.

## Vervekampanjar og aktivitetskampanjar

Fylkeslaget deltok i den landsomfattande vervekampanjen i veke 16. og 17. Sumaren 2022 vart det arrangert ein aksjon, sommercupen 22, der målet var å oppfordra til auka aktivitet i fylkeslaga. Hordaland NtEU gjorde det bra i denne tevlinga, sjå og under omtale av landsmøtet.

## Standpunkt

Toril Mongstad er framleis i redaksjonen i Standpunkt, Nei til EU si medlemsavis. Det har vore 3 aviser i 2022. Landsmøtet i november vedtok at det ikkje skal gjevast ut Standpunkt i 2023, dette grunna eit stramt budsjett.

**Deltaking i aktivitetar i regi av andre.**

## Årsmøte i Hordaland SP var 1. og 2. april

Sigmund Simmenes, John Dale og Kim René Hamre møtte.

**Årsmøte i Raudt Hordaland 12. og 13. mars** Rose Maiken Flatmo møtte.

**Årsmøte i Vestland SV 12. februar** Anna Nordlund møtte.

## Studiekveld i regi av Rogaland NtEU 29. august

Rogaland NtEU starta ein studiemøteserie hausten 2022. Toril Mongstad var innleiar på den første studiekvelden, 29. august.

**Energikonferanse i regi av Raudt Hordaland 3. og 4. september** Toril Mongstad hadde innleiing og deltok i paneldebatt.

**Industrikonferanse i regi av fagleg utval NtEU og Industriaksjonen 7. og 8. november** Eit sentralt tema her var presentasjon av rapporten frå den alternative energikommisjonen. Toril Mongstad deltok.

## Aksjonar mot høge straumprisar

Den 19.9. var det ein mindre aksjon om den energipolitiske situasjonen, den var på Torgallmenningen i Bergen. Toril Mongstad held appell her.

**Andre saker:**

## Høyringsvar

Fylkesstyret sendte høyringssvar til regjeringa 15. august i samband med endring i 3 direktiv knytt til RePowerEU.

Dette er noko fylkesstyret vil halda fram med når det er aktuelt og relevant.

## Økonomi

Rekneskapen for 2022 er gjort opp med eit underskot på 96.761 kroner, mot budsjettert underskot på kr 123.600. Eigenkapitalen pr. 31/12-2022 var på 803.368 kroner.

Fylket har god økonomi. Det kjem seg fyrst og fremst av at me har få lokallag som oppfyller krava til å få kontingentrefusjon. Difor betaler me og inntil vidare m.a. for lokale tillitsvalde si deltaking på sentrale arrangement og andre kurs og konferansar, samt subsidierer deltaking på fylket sitt årsmøteseminar for medlemmer. Styret bidreg med midlar til Nei til EU sentralt, noko som er nødvendig grunna bortfall av mykje av støtta frå Landbrukssamvirke. Styret har sett av 50.000 kr frå 2022-rekneskapen for eventuelt bidrag til ACER-søksmålet. Dette vart løyvd av årsmøtet 2022, men det har ikkje vore aktuelt med noko innbetaling i året som er gått. Vidare har me støtta Industriaksjonen økonomisk. Fylkesstyret har og støtta UmEU økonomisk.

Frode er rekneskapsførar med Hildur som kasserar og økonomiansvarleg. Frank Mo er revisor.

## Kontor / lager

Hordaland Nei til EU leigar framleis lagerplass hos Raudt Hordaland i Hans Tanksgate. Me må byta rom, men vil framleis ha lagerplass / arkiv i same lokale.

**Organisasjon**

Ved inngangen til 2022 var det tre aktive lokallag i Hordaland: Askøy, Bergen og Alver.

## Arbeid i styret

Det tidlegare oppstarta arbeidet i ulike arbeidsgrupper har ikkje fungert tilfredsstillande i 2022.

Det har likevel vore arbeida aktivt innafor desse arbeidsområda:

Medlemspleie, sosiale media og heimeside, informasjon, kunnskap, skriving og formidling, utoverretta aktivitetar og samarbeid med andre, organisasjonsarbeid.

Hordaland Nei til EU har ei rimeleg aktiv og oppegåande nettside og er også aktiv på Facebook. Det er eit mål å vidareutvikla dette arbeidet.

Styret har framleis politisk kvarter som fast post på sakslista. Der førebur styremedlemer korte innlegg om aktuelle politiske saker.

Den digitale plattforma for dokumenthandtering fungerer betre og betre. På ein felles disk er stort sett alle relevante dokument å finna. Det vert arbeidd med å vidareutvikla dette, og gode rutinar er utarbeidd.

I 2022 har det vore høve til å ta opp att aktivitetar av meir sosial karakter. Fylkesstyret hadde felles middag etter siste styremøte før sumaren, styreseminaret baud og på høve til litt meir enn det faglege med felles måltid, og som avslutning før årsskiftet var styret samla til styremøte og lutefisk hos fylkesleiaren.

## Oddvar Skre døydde 2. juli

2. juli fekk me den triste bodskapen at Oddvar var gått bort. Mange medlemer i NtEU deltok i gravferda, både frå Hordaland Nei til EU og frå lokallaga. Toril Mongstad held minnetale på vegne av fylkesstyret, og Oddvar vart heidra med blomehelsing frå fylkeslaget og NtEU sentralt.

Me saknar deltaking hans i styret, all kunnskapen, det gode humøret samt den aktive og engasjerande veremåten.

# – så langt

Den 14.1.23 deltok fleire i fylkesstyret i ein aksjon mot auka straumprisar og manglande politisk kontroll over energi-politikken. Frode Mannsåker held appell.

Gunnar Rutle, Tor Sander og Toril Mongstad deltok på Trondheimskonferansen 27.- 29. januar, den første fysiske konferansen sidan 2020.

Det vart gjennomført ein vellukka konferanse i Tromsø i regi av Nei til EU, fiskeripolitisk utval, Motvind og fleire, 10. – 12. februar. Toril Mongstad deltok og hadde to innleiingar samt appell på folkemøtet knytt til konferansen.

Fylkesstyret arrangerer årsmøteseminar 25. mars, og studiearbeid til våren er under planleggjing.

Ei attendevendande utfordring er å etablera fleire lokallag. Det er styret sin intensjon å få til noko meir konkret på dette område i 2023.

Agathe Børretzen møtte på Vestland SV sitt årsmøte 11. februar 2023.

## Samarbeid med UmEU

Frå fylkesnettverket (sjå tidlegare omtale) si side er det tatt konkret initiativ til auka samarbeid med UmEU. Det vart arrangert møte i februar der fylkesnettverket og UmEU diskuterte korleis samarbeidet kan utviklast. Hordaland Nei til EU vil følgja dette aktivt opp saman med dei andre fylka i nettverket.